**"Ιησούς, ένας μετανάστης Θεός"**

**Δράσεις του Ε'4 για τη στήριξη των προσφυγόπουλων.**

Οι δάσκαλοι και οι μαθήτριες/μαθητές του Ε'4 ανέλαβαν μια εξαιρετική πρωτοβουλία. Οργανώνουν τρεις θεματικές βραδιές, στον χώρο του σχολείου, με **σκοπό** να συγκεντρωθούν **είδη πρώτης ανάγκης, παιχνίδια** (χρησιμοποιημένα και μη), **βιβλία με εικόνες ή αριθμούς** και κάθε σχετικό εκπαιδευτικό υλικό για τα **προσφυγόπουλα** που βρίσκονται στη χώρα μας. Το υλικό που θα συγκεντρωθεί θα δοθεί στο **Κέντρο** **Φιλοξενίας Προσφύγων Μαλακάσας.**

Το **πρόγραμμα** των θεματικών βραδιών, που θα πραγματοποιηθούν **στην αίθουσα εκδηλώσεων του σχολείου**, είναι:

Α) **Τετάρτη, 18/12** στις **19.00**: θέμα "**Υποθέσεις για το άστρο της Βηθλεέμ** ".

Οι μαθήτριες /μαθητές θα παρουσιάσουν σε κείμενο και εικόνα όλες τις **επιστημονικές** και **θεολογικές** υποθέσεις που σχετίζονται με το **άστρο των Χριστουγέννων**, καθώς και με το **χρονολογικό προσδιορισμό** της **Γέννησης** του Χριστού. Συγκεκριμένα θα μιλήσουν για υποθέσεις όπως:

* **Η ΘΕΩΡΙΑ ΤΟΥ ΚΑΙΝΟΦΑΝΟΥΣ ΑΣΤΕΡΑ**
* **Η ΘΕΩΡΙΑ ΤΟΥ ΚΟΜΗΤΗ**
* **Η ΘΕΩΡΙΑ ΤΩΝ ΔΙΑΤΤΩΝΤΩΝ ΑΣΤΕΡΩΝ**
* **Η ΘΕΩΡΙΑ ΤΗΣ ΣΥΝΟΔΟΥ ΤΩΝ ΠΛΑΝΗΤΩΝ**
* **ΤΟ ΠΥΡΙΝΟ ΤΡΙΓΩΝΟ ΤΟΥ ΚΕΠΛΕΡ**
* **Η ΑΠΟΨΗ ΤΩΝ ΠΑΤΕΡΩΝ ΤΗΣ ΕΚΚΛΗΣΙΑΣ.**

Όλα τα προηγούμενα θα μας εισάγουν σε αρκετές γνώσεις Αστροφυσικής και Θεολογίας.

Β) **Πέμπτη, 19/12** στις **19.00:** θέμα "**Ιησούς, ένας μετανάστης Θεός**"

Οι μαθήτριες /μαθητές θα παρουσιάσουν σε κείμενο και εικόνα ένα ξεχασμένο κομμάτι της παράδοσης της Εκκλησίας, το οποίο προσδίδει στον **Θεό τον ρόλο του υπηρέτη**. Αυτή η οπτική για το ρόλο του Θεού φωτίζει θεμελιώδεις έννοιες της Θεολογίας, όπως η σάρκωση και η φιλοξενία. Ο Ιησούς επιλέγει να αγκαλιάσει οτιδήποτε αποτελεί περιθώριο της ανθρώπινης κοινωνίας. Ταυτίζεται και με τον τελευταίο ξεχασμένο άνθρωπο, βιώνει πείνα, κρύο, φτώχεια, περιφρόνηση και διωγμούς, ζει τον φόβο του θανάτου και αντιμετωπίζει τον εκφοβισμό. Στο πρόσωπό του συγκεφαλαιώνεται η ζωή κάθε ξένου, κάθε μετανάστη, κάθε μη "τακτοποιημένου". Η παράδοση των Πατέρων κάνει λόγο για ανθρώπους των πεζοδρομίων, οι οποίοι παρομοιάζονται με Αγίες Τράπεζες που έχουν ήδη καθαγιαστεί. Η κατάργηση του εαυτού μέσα στην προοπτική της αγάπης για τον αδερφό, μας οδηγεί να σκεφτούμε τα παιδιά των προσφύγων. Ο άνθρωπος πραγματώνεται μόνο όταν "ανοίγεται" στο διπλανό του!

Γ) **Παρασκευή, 20/12** στις **19.00:** θέμα "**Γνωριμία με το ηλιακό μας σύστημα**".

Οι μαθήτριες /μαθητές παρουσιάζουν **τα ουράνια σώματα που ανήκουν στην οικογένεια του πλανητικού συστήματός** μας μέσα από προβολές, σύγχρονα αστρονομικά λογισμικά και μέσω παρατήρησης του ουρανού από τηλεσκόπιο σε πραγματικό χρόνο. Μετά από κάθε διάλεξη, θα **ακολουθεί παρατήρηση του ουρανού** με διοπτρικό τηλεσκόπιο, εφόσον το επιτρέπει ο καιρός

Όσοι παρακολουθήσουν τις βραδιές αυτές **μπορούν να προσφέρουν κάποιο είδος, από αυτά που αναφέρονται παραπάνω,** που θα είναι χρήσιμο στα μικρά προσφυγόπουλα. Επίσης, οι μαθήτριες /μαθητές του Ε'4 θα φτιάξουν **κοσμήματα με απλά υλικά** και θα σχεδιάσουν **κόμικ** προκειμένου να τα διαθέσουν για **να συγκεντρωθούν χρήματα** για τον ίδιο **σκοπό.**

Θεωρούμε ότι το πρώτο που χρειάζεται να διδαχθούν οι μαθητές μας είναι **η ανθρωπιά** και η **αλληλεγγύη**. Ελπίζουμε ότι θα αγκαλιάσετε την προσπάθεια των παιδιών και των δασκάλων τους.

**Ο Σύλλογος Διδασκόντων του 2ου Δ.Σ. Νέας Ερυθραίας**